L'Ajuntament de Sagunt rep el Doctor en Matemàtiques Francisco Chicharro
12 de desembre 2019

![](/media/r0tazagi/71-cuerpo_recepcion-francisco-chicharro-5.jpg)  
  

L'Ajuntament de Sagunt ha rebut el Doctor en Matemàtiques Francisco Chicharro. L'alcalde de Sagunt, Darío Moreno, i el regidor d'Educació, José Manuel Tarazona, han felicitat personalment el recent Premi Extraordinari de Tesi pel Doctorat en Matemàtiques a la Universitat Politècnica de València que, actualment, és professor de la Universitat Internacional de La Rioja.

Al setembre d'enguany, va rebre la notícia que li havien concedit el Premi Extraordinari de Tesi pel Doctorat en Matemàtiques en la UPV i, per este motiu, l'alcalde ha afirmat que, des de les institucions públiques, «**hem de fer un reconeixement quan tenim talent especial dins del nostre municipi, i és important fer-ho a nivell individual, per la valoració que eixa persona haja arribat a tal punt d'excel·lència, però també per l’aspecte més col·lectiu, perquè totes les persones, sobretot la infància, a més d'altres professionals puguen plantejar-se en algun moment seguir l’emprempta d'eixa persona de referència i això també ajuda a voler-nos més com a comunitat**».

Chicharro, per la seua banda, ha agraït este reconeixement «**ja que donar visibilitat a la ciència és projectar sobre el futur. Les societats més avançades destinen recursos suficients a esta tasca i si volem pujar a eixe tren necessitem apostar pel futur**». L'homenatjat, a més, ha assegurat que la ciència i la investigació «**són una escapatòria que tenim els adults per a tornar a eixa etapa de la infància que atemorix els pares, l'etapa del perquè, perquè per a poder continuar qüestionant-nos i descobrint és imprescindible no perdre la inquietud del xiquet**».

![](/media/gseo1cey/71-cuerpo_-recepcion-francisco-chicharro-7.jpg)  

Per part de l'Ajuntament i en nom de tota la ciutat, l'alcalde li va fer lliurament d'un pin de la ciutat, «**ara seràs ambaixador de la ciutat**», ha afirmat el primer edil, «**ja que has passat a ser un dels referents de la ciutat i és important donar difusió a la teua trajectòria perquè se sàpia que gent de Sagunt també arriba a estes altes quotes d'excel·lència**».

Des de xicotet la passió per les matemàtiques i les ciències l’han acompanyat i l’han ajudat a obtindre reconeixements acadèmics brillants que van començar al maig de 2017, amb l'obtenció de la qualificació d'Excel·lent Cum laude en el Doctorat de Matemàtiques per la UPV. Un any més tard, al juliol de 2018 va obtindre de nou la qualificació d'Excel·lent Cum laude en el Doctorat de Telecomunicacions per la UPV.

Chicharro, a més, al setembre va publicar el llibre _Problemas de cálculo en una variable_, de l'editorial UPV; a l'octubre el van nomenar director del Grau en Matemàtica Computacional de la UNIR, i ha realitzat més de 20 publicacions en revistes internacionals d'investigació i més de 30 participacions en congressos internacionals d'investigació.​

![](/media/jzqffej5/71-cuerpo_recepcion-francisco-chicharro-15.jpg)  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-el-doctor-en-matematiques-francisco-chicharro/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-el-doctor-en-matematiques-francisco-chicharro/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-el-doctor-en-matematiques-francisco-chicharro/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-el-doctor-en-matematiques-francisco-chicharro/)